石棧河在洪閘
作者：李廌
朝代：宋

paragraphs: 奔騰龍嶠麓，深壑斷如截。
石棧架寒溪，盤陀卧精鐵。
從衡布方楚，片段髮文裂。
平如中唐甓，罅密不容泄。
南巖盡奇險，萬狀森羅列。
或如巨獸蹲，或類巴蛇囓。
哀泉瀉飛磴，流沫常噴雪。
山骨靜無塵，泓澄碧潭澈。
魚龍不敢宅，中有千古月。
壯哉天地間，此險詎勞設。
乃知山水心，自欲爲勝絕。
我陪勝士游，茲名因不滅。